Imami i Nju Jorkut shpreh keqardhje për debatin që ka shkaktuar qendra islamike
Imam Feisal Abdul Rauf tha se ngritja e qendrës islamike pranë kuotës zero është e rëndësishme për amerikan
Imami nga Nju Jorku që ka propozuar ndërtimin e qendrës islamike disa blloqe larg vendit ku dikur ngrihej Qendra Botërore e Tregëtisë shpreh besimin se ajo do të shërbejë për të bashkuar njerëzit e besimeve të ndryshme dhe jo për t’i ndarë ata. Ai thotë se i vjen shumë keq nga situata e shkaktuar dhe nuk do ta kishte ndërmarrë projektin po ta kishte ditur shkallën e armiqësisë që do të shkaktonte. Megjithatë, ai thotë se është e rëndësishme që të vazhdohet me planet për ngritjen e saj. Imam Feisal Abdul Rauf tha sot në Këshillin për Marrëdhëniet me Jashtë se ngritja e qendrës islamike pranë kuotës zero është e rëndësishme për amerikanët në Shtetet e Bashkuara dhe në gjithë botën. Ai tha se ajo do të jetë një ambjent ndërfetar. Dje Imami Rauf tha se nuk e kishte imagjinuar kurrë se propozimi i tij për të ndërtuar një qendër islamike pranë Kuotës Zero ku ndodhën sulmet e 11 shtatorit në Nju Jork do të shkaktonte protesta dhe një debat përçarës në Shtetet e Bashkuara dhe në botë. Po ç’do të kishte ndodhur po ta dinte? Imami Rauf foli dje në emisionin “This Week” të televizionit ABC. Por megjithë keqardhjen, thotë ai, tani që propozimi është bërë, plani për qendrën islamike nuk duhet hedhur poshtë, ose zhvendoset, siç kanë sugjeruar disa. Nga fundi i javës së kaluar, një prift në Florida hoqi dorë nga planet për të djegur Kuranin ditën e 9 vjetorit të 11 shtatorit, duke thënë se kishte arritur një marrëveshje me përfaqësues të Imam Raufit se qendra islamike në Nju Jork do të ndërtohej në një zonë tjetër të qytetit. Imami mohoi që të ishte arritur ndonjë marrëveshje e tillë. Në një konferencë për shtyp të premten, Presidenti Barak Obama bëri thirrje kundër përçarjes fetare në Shtetet e Bashkuara. Këshilltari i Presidentit për çështjet fetare, Eboo Patel doli gjithashtu në emisionin This Week dhe shprehu mendimin se debati për qendrën islamike do të kapërcehet.